
RAPORT

asupra propunerii legislative privind stimularea investiţiilor
În conformitate cu prevederile art. 95 din Regulamentul Camerei Deputaţilor, republicat, cu modificările ulterioare, Comisia pentru politică economică, reformă şi privatizare a fost sesizată spre dezbatere, în fond, cu propunerea legislativă privind stimularea investiţiilor, trimisă cu adresa Pl-x 500 din 8 septembrie 2008, înregistrată sub nr. 21/182 din  9 septembrie 2008.    
Conform prevederilor art. 75 din Constituţia României, republicată, şi ale art.92 alin. (9) pct.1, din Regulamentul Camerei Deputaţilor, republicat, cu modificările ulterioare, Camera Deputaţilor este Cameră decizională.
Senatul, în calitate de primă Cameră sesizată, a respins iniţiativa legislativă în şedinţa din 23 iunie 2008.
Guvernul, prin punctele de vedere transmise cu adresele nr. 1222 din 27 mai 2008 şi 485/DRP din 20 februarie 2009, nu susţine adoptarea acestei propuneri legislative. 

Consiliul Legislativ a avizat favorabil iniţiativa legislativă, cu observaţii şi propuneri, conform avizului nr.274 din 10 martie 2008.

Comisia juridică, de disciplină şi imunităţi a avizat negativ propunerea legislativă, conform avizului nr. 31/811 din 27 ianuarie 2009. 
Iniţiativa legislativă supusă dezbaterii are ca obiect de reglementare stabilirea cadrului juridic general privind măsurile de sprijin din partea statului pentru o dezvoltare durabilă a României prin stimularea unor categorii de investiţii, având în vedere priorităţile naţionale pe termen mediu şi lung. Totodată se propune modificarea şi completarea Legii nr. 390/2002 privind înfiinţarea, organizarea şi funcţionarea Agenţiei Române pentru Investiţii Străine, precum şi abrogarea Legii nr. 332/2001 privind promovarea investiţiilor directe cu impact semnificativ în economie.
În conformitate cu prevederile art. 61 din Regulamentul Camerei Deputaţilor, republicat, cu modificările ulterioare, membrii Comisiei au examinat propunerea legislativă susmenţionată, în şedinţa din 3 martie 2009.
La dezbaterea acestei iniţiative legislative, din totalul de 25 de membri ai Comisiei pentru politică economică, reformă şi privatizare au fost prezenţi toţi deputaţii.
În urma examinării iniţiativei legislative şi a opiniilor exprimate de către membrii Comisiei, s-a constatat că propunerea legislativă nu se justifică întrucât există o reglementare în vigoare care vizează stimularea investiţiilor - Ordonanţa de urgenţă a Guvernului nr.85/2008 (PL-x 603/2008), act normativ aflat în procedura de aprobare la Camera Deputaţilor.
Pe cale de consecinţă, neputând exista 2 acte normative care să aibă acelaşi obiect de reglementare, membrii Comisiei au hotărât, cu unanimitate de voturi, să propună plenului Camerei Deputaţilor respingerea propunerii legislative privind stimularea investiţiilor.

În raport cu obiectul şi conţinutul său, propunerea legislativă face parte din categoria legilor ordinare.

                   PRESEDINTE,                                                   SECRETAR,                                                                                                                                                                                  
                   Mihai TUDOSE                                           Cătălin CHERECHEŞ                                                                                                                                  

Consilier  parlamentar:

Graziella  Segărceanu

BIROUL  PERMANENT  
AL

CAMEREI  DEPUTAŢILOR

Vă înaintăm, alăturat, RAPORTUL asupra propunerii legislative privind stimularea investiţiilor, trimisă, spre dezbatere în fond, cu adresa nr. Pl-x 500 din            8 septembrie 2008, înregistrată sub nr. 21/182 din 9 septembrie 2008, Camera Deputaţilor fiind Cameră decizională. 
În raport cu obiectul şi conţinutul său, propunerea legislativă face parte din categoria legilor ordinare.

PREŞEDINTE,
Mihai TUDOSE

